रेल राज्यमंत्री सुरेश अंगडी का कोरोना वायरस की वजह से निधन, पीएम मोदी ने जताया दुख
कोरोना वायरस की वजह से रेल राज्यमंत्री सुरेश अंगड़ी का बुधवार को 65 साल की निधन हो गया है। सुरेश अंगड़ी की कोरोना रिपोर्ट 11 सितंबर को पॉजिटिव पाई गई थी।
नई दिल्ली। कोरोना वायरस की वजह से रेल राज्यमंत्री सुरेश अंगड़ी का निधन हो गया है। कर्नाटक के मेडिकल एजुकेशन मनिस्टर डॉ. सुधाकर के ने इसके बारे में जानकारी दी है। सुरेश अंगड़ी AIIMS में भर्ती थे और बुधवार शाम 8.30 बजे उन्होंने 65 साल की उम्र में अंतिम सांस ली। सुरेश अंगड़ी की कोरोना रिपोर्ट 11 सितंबर को पॉजिटिव पाई गई थी।केंद्रीय रेल राज्य मंत्री सुरेश अंगड़ी के निधन पर प्रधानमंत्री नरेंद्र मोदी, केंद्रीय मंत्री गिरिराज सिंह समेत कई नेताओं ने दुख व्यक्त किया है। सुरेश अंगड़ी कोरोना के कारण मरने वाले कर्नाटक के दूसरे सांसद हैं। बता दें कि, रेल राज्य मंत्री सुरेश अंगड़ी कर्नाटक के बेलगाम से लोकसभा सांसद थे। वह बेलगाम से चार बार लोकसभा के सदस्य निर्वाचित हुए। 2019 के चुनाव में भी उन्हें जीत मिली थी। वह 2004, 2009, 2014 और 2019 में लोकसभा चुनाव जीतकर संसद पहुंचे थे। केंद्रीय रेल राज्यमंत्री सुरेश अंगड़ी के निधन पर पीएम मोदी ने अपने ट्वीट में लिखा है कि, 'सुरेश अंगड़ी एक असाधारण कार्यकर्ता थे, जिन्होंने कर्नाटक में पार्टी को मजबूत बनाने के लिए कड़ी मेहनत की। वह एक समर्पित सांसद और प्रभावी मंत्री थे, उनका निधन दुखद है। इस दुख की घड़ी में परिवार और दोस्तों के साथ हूं। ओम शांति।'केंद्रीय रेल राज्यमंत्री सुरेश अंगड़ी के निधन पर बीजेपी नेता संबित पात्रा ने दुख व्यक्त करते हुए अपने ट्वीट किया है। पात्रा ने दिवंगत आत्मा की शांति के लिए प्रार्थना की है।केंद्रीय रेल राज्यमंत्री सुरेश अंगड़ी के निधन पर बिहार के बेगुसराय से सांसद गिरिराज सिंह ने कहा, 'कोरोना से रेल राज्य मंत्री सुरेश अंगड़ी की मृत्यु के बारे में बहुत ही दुखद समाचार आ रहा है। प्रभु उनकी आत्मा को शांति दे, कोई भी व्यक्ति कोरोना को हल्के में ना ले, बहुत खतरनाक है।'केंद्रीय रेल राज्यमंत्री सुरेश अंगड़ी के निधन से उनके परिवार के साथ ही केंद्रीय मंत्रिमंडल में भी भारी शोक है। अंगड़ी के निधन पर कई राजनेता भी शोक व्यक्त कर रहे हैं। कांग्रेस नेता जयराम रमेश ने केंद्रीय मंत्री सुरेश अंगड़ी के निधन पर ट्वीट करते हुए दुख व्यक्त किया है। जयराम रमेश ने अपने ट्वीट में लिखा 'मुझे याद है कभी मुस्कुराते हुए अंगद-जी। यह दुखद समाचार सुनकर बहुत दर्द हुआ।'